2020 Rhif 1328 (Cy. 294)
Addysg, Cymru
Rheoliadau Ffedereiddio Ysgolion a Gynhelir (Cymru) (Diwygio) 2020
Gwnaed 20 Tachwedd 2020
Gosodwyd gerbron Senedd Cymru 23 Tachwedd 2020
Yn dod i rym 18 Rhagfyr 2020

Mae Gweinidogion Cymru, drwy arfer y pwerau a roddir gan adrannau 19(3) a (9) a 210(7) o Ddeddf Addysg 2002, ac a freiniwyd bellach ynddynt hwy yn gwneud y Rheoliadau a ganlyn:
2002 p. 32. Mewnosodwyd adran 19(9) gan adran 19(2)(b) o Fesur Addysg (Cymru) 2011 (mccc 7). Diwygiwyd adran 210(7) gan adran 21(3) o Fesur Teithio gan Ddysgwyr (Cymru) 2008 (mccc 2). Gweler adran 212(1) am y diffiniad o “regulations”.
Trosglwyddwyd swyddogaethau Cynulliad Cenedlaethol Cymru i Weinidogion Cymru gan baragraff 30 o Atodlen 11 i Ddeddf Llywodraeth Cymru 2006 (p. 32).

1 Enwi a chychwyn
Enw’r Rheoliadau hyn yw Rheoliadau Ffedereiddio Ysgolion a Gynhelir (Cymru) (Diwygio) 2020 a deuant i rym ar 18 Rhagfyr 2020.

2 Dehongli
Yn y Rheoliadau hyn, ystyr “mynediad o bell” yw mynediad i gyfarfod i alluogi’r rheini nad ydynt i gyd yn bresennol gyda’i gilydd yn yr un man i fynd i’r cyfarfod a chymryd rhan ynddo ar yr un pryd drwy ddulliau electronig, gan gynnwys drwy gyswllt sain byw a chyswllt fideo byw.

3 Diwygio Rheoliadau Ffedereiddio Ysgolion a Gynhelir (Cymru) 2014
1 Mae Rheoliadau Ffedereiddio Ysgolion a Gynhelir (Cymru) 2014 wedi eu diwygio fel a ganlyn.
O.S. 2014/1132 (Cy. 111), y mae diwygiadau iddo nad ydynt yn berthnasol i’r Rheoliadau hyn.
2 Yn rheoliad 57, ar ôl paragraff (1) mewnosoder—

“1A Caiff y corff llywodraethu benderfynu cynnal cyfarfod drwy fynediad o bell os yw’r amodau a ganlyn wedi eu bodloni—
(a) y bydd y cyfranogwyr yn gallu cyflwyno sylwadau neu gyflawni eu swyddogaethau yn llawn (yn ôl y digwydd);
(b) bod y cyfranogwyr yn cytuno i’r cyfarfod gael ei gynnal gan ddefnyddio mynediad o bell;
(c) bod gan bob cyfranogwr fynediad at y dulliau electronig er mwyn caniatáu iddo glywed a chael ei glywed, a gweld a chael ei weld (pan ddefnyddir cyswllt fideo byw), drwy gydol y cyfarfod; a
(d) bod modd cynnal y cyfarfod yn deg ac yn dryloyw.”

3 Yn rheoliad 59—
(a) ym mharagraff (2), yn lle “ysgrifennu’n union cyn y nodyn sy’n cofnodi cofnodion y cyfarfod hwnnw yn y llyfr neu ar y tudalennau a ddefnyddir at y diben hwnnw” rhodder “ysgrifennu yng nghofnodion y cyfarfod hwnnw”;
(b) ar ôl paragraff (3) mewnosoder—

“4 Caniateir i’r cofnodion a’r agenda a lunnir at ddibenion y rheoliad hwn gael eu cadw ar ffurf electronig a phan fo hynny’n digwydd caniateir i’r cofnodion gael eu llofnodi’n electronig.”

4 Yn rheoliad 72, ar ôl paragraff (3) mewnosoder—

“3A Caniateir i gyfarfodydd pwyllgor gael eu cynnal drwy fynediad o bell os yw’r amodau a ganlyn wedi eu bodloni—
(a) y bydd y cyfranogwyr yn gallu cyflwyno sylwadau neu gyflawni eu swyddogaethau yn llawn (yn ôl y digwydd);
(b) bod y cyfranogwyr yn cytuno i’r cyfarfod gael ei gynnal gan ddefnyddio mynediad o bell;
(c) bod gan bob cyfranogwr fynediad at y dulliau electronig er mwyn caniatáu iddo glywed a chael ei glywed, a gweld a chael ei weld (pan ddefnyddir cyswllt fideo byw), drwy gydol y cyfarfod; a
(d) bod modd cynnal y cyfarfod yn deg ac yn dryloyw.”

5 Yn rheoliad 73, ar ôl paragraff (2) mewnosoder—

“3 Caniateir i’r cofnodion a’r agenda a lunnir at ddibenion y rheoliad hwn gael eu cadw ar ffurf electronig a phan fo hynny’n digwydd caniateir i’r cofnodion gael eu llofnodi’n electronig.”

6 Yn Atodlen 7—
(a) hepgorer paragraff 4 (anhwylder meddyliol);
(b) ym mharagraff 7(b), yn lle “gorchymyn anghymhwyso o dan Ran 2 o Orchymyn Cwmnïau (Gogledd Iwerddon) 1989” rhodder “gorchymyn anghymhwyso o dan Orchymyn Anghymhwyso Cyfarwyddwyr Cwmnïau (Gogledd Iwerddon) 2002”.
O.S. 2002/3150 (G.I. 4).
Kirsty Williams Y Gweinidog Addysg, un o Weinidogion Cymru 20 Tachwedd 2020

NODYN ESBONIADOL
(Nid yw’r nodyn hwn yn rhan o’r Rheoliadau)
Mae’r Rheoliadau hyn yn diwygio Rheoliadau Ffedereiddio Ysgolion a Gynhelir (Cymru) 2014 (O.S. 2014/1132 (Cy. 111)).
Mae’r Rheoliadau hyn yn darparu y caniateir cynnal cyfarfodydd cyrff llywodraethu a phwyllgorau cyrff llywodraethu drwy fynediad o bell os yw’r amodau angenrheidiol wedi eu bodloni.
Maent yn dileu’r gofyniad i’r clerc, neu berson sy’n gweithredu fel clerc i gorff llywodraethu neu bwyllgor corff llywodraethu, gofnodi cofnodion y trafodion mewn llyfr neu ar dudalennau a gedwir at y diben hwnnw.
Maent hefyd yn dileu’r gofyniad i’r clerc gofnodi enwau’r aelodau ac unrhyw berson arall sy’n bresennol yn y cyfarfod o dan sylw yn y llyfr neu ar y tudalennau a ddefnyddir at y diben hwnnw.
Mae’r Rheoliadau hyn yn galluogi cyrff llywodraethu a phwyllgorau i gadw’r cofnodion a’r agenda ar ffurf electronig ac i’r cofnodion gael eu llofnodi’n electronig.
Mae’r Rheoliadau hyn yn dileu’r ddarpariaeth sy’n anghymhwyso person rhag dal swydd neu barhau i ddal swydd fel llywodraethwr pan fo’n agored i gael ei gadw’n gaeth o dan Ddeddf Iechyd Meddwl 1983.
Ystyriwyd Cod Ymarfer Gweinidogion Cymru ar gynnal Asesiadau Effaith Rheoleiddiol mewn perthynas â’r Rheoliadau hyn. O ganlyniad, ni luniwyd asesiad effaith rheoleiddiol o’r costau a’r manteision sy’n debygol o ddeillio o gydymffurfio â’r Rheoliadau hyn.